**Osobitná časť**

**K článku I**

**K bodu 1**

Navrhovaným doplnením § 2 ods. 5 sa ustanovuje, že počet hektárov na ktoré sa vzťahuje aj záväzok operácie multifunkčné okraje polí – biopásy na ornej pôde, sa môže každoročne meniť.

**K bodu 2**

Navrhovaným znížením výmery z doterajších 3 ha na 1 ha sa umožní, aby do operácie multifunkčné pásy mohli vstúpiť aj žiadatelia, ktorí hospodária na výmere menšej ako 3 ha ale väčšej ako 1 ha.

**K bodu 3**

Legislatívno – technická úprava.

**K bodu 4**

V § 22 ods. 1 písm. i) sa ukladá žiadateľovi o platbu na integrovanú produkciu v zeleninárstve každoročne zabezpečiť, ešte pred založením úrody zeleniny, zistenie obsahu minerálneho dusíka v pôde.

**K bodu 5**

V § 24 písm. a) sa navrhuje rozšíriť šírku multifunkčného pásu z doterajších 5 metrov na 6 metrov v súlade s parametrami sejacej techniky. Súčasne sa vypúšťa nadbytočné znenie pre dodržiavanie záväzku a ustanovuje sa, že plocha obsiateho biopásu nesmie presiahnuť 1/3 výmery pôdneho bloku, na ktorom bol vysiaty biopás, pričom žiadateľ o platbu musí osiať multifunkčné pásy zmesou osiva, ktorej povolené zloženie je uvedené v prílohe č. 16.

**K bodom 6 až 16 a 22**

Legislatívno – technická úprava.

**K bodom 17 až 19**

V § 37 sa navrhuje vypustiť povinnosť pre žiadateľov o platbu na ekologické poľnohospodárstvo certifikovať produkciu z ekologickej poľnohospodárskej výroby a zasielať kópiu certifikátu, vystaveného inšpekčnou organizáciou, Pôdohospodárskej platobnej agentúre do 15. novembra príslušného roka. Pri zasielaní certifikátov Pôdohospodárskej platobnej agentúre dochádzalo k chybovosti a nadväznému kráteniu platieb na ekologické poľnohospodárstvo. Povinnosť certifikovať produkciu z ekologickej poľnohospodárskej výroby nie je ustanovená ani v nariadení **Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91. Súčasne sa v bodoch 18 a 19 navrhuje vypustiť v § 38 ods. 1 a v § 38 ods. 3 sankcie za nedodržanie zrušovaných povinností.**

**K bodu 20**

Podľa § 43 ods. 2 zasiela žiadateľ na operáciu zlepšenie ustajňovacích podmienok výkrmových ošípaných Pôdohospodárskej platobnej agentúre sumárny výkaz o počte odchovaných ošípaných. Navrhovaným doplnením sa ustanovuje, že sumárny výkaz má žiadateľ zaslať Pôdohospodárskej platobnej agentúre do desiatich pracovných dní odo dňa skončenia záväzku.

**K bodu 21**

Navrhovaným vypustením autorizovaných prípravkov na ochranu rastlín sa dosiahne, že platba na operáciu na lesnícko – environmentálne záväzky v chránených vtáčích územiach a platba na lesnícko – environmentálne záväzky v územiach európskeho významu sa poskytne len tomu žiadateľovi, ktorý na plochách, na ktoré sa vzťahuje záväzok, nebude aplikovať žiadne prípravky na ochranu rastlín.

**K bodu 23**

Navrhované znenie vyplýva z článku 17 vykonávacieho nariadenia Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením. Podľa článku 17 vykonávacieho nariadenia Komisie (EÚ) č. 809/2014 je od roku 2018 povinný každý členský štát zabezpečiť, aby na účel identifikácie všetkých poľnohospodárskych pozemkov v podniku a nepoľnohospodárskej pôdy, bol príjemcovi poskytnutý vopred pripravený formulár a zodpovedajúci grafický materiál prostredníctvom rozhrania založeného na GIS, ktoré umožňuje spracovanie priestorových a alfanumerických údajov nahlásených plôch.

**K bodu 24**

Uvádza sa prechodné ustanovenie z dôvodu zmeny niektorých podmienok, ktoré sa budú vzťahovať až na žiadosti o poskytnutie platby podané od 15. marca 2018.

**K bodu 25**

V prílohe č. 11 sa v zozname zakázaných účinných látok prípravkov na ochranu rastlín pre integrovanú produkciu v rámci PRV 2014 – 2020 ustanovuje, že zakázaná účinná látka Dithianon je povolená v prípade klasifikácie prípravku na ochranu rastlín ako Vt5 ( riziko vyplývajúce z použitia prípravku pri dodržaní predpísanej dávky alebo koncentrácie je pre vtáky prijateľné pri nepresiahnutí predpísanej dávky alebo koncentrácie).

**K bodu 26**

V prílohe č. 15a sa upravuje jej názov pri zaradení zeleniny podľa rodu pre osevný postup a upravuje sa názov časti B, v ktorej sú uvedené viacročné plodiny zeleniny pre osevný postup, v súlade s ustanovením § 22 ods. 1 písm. g).

**K bodu 27**

V nadväznosti na úpravu § 24 písm. a) sa aktualizuje názov prílohy č. 16, v ktorej je uvedené zloženie zmesí rastlín pre vlhšie podmienky, pre suchšie podmienky a pre multifunkčné pásy.

**K bodu 28**

Uvádza sa úplné znenie transpozičnej prílohy z dôvodu potreby uviesť kompletný zoznam vykonávaných právnych aktov vrátane ich prehľadne uvedených noviel.

**K článku II**

Dátum nadobudnutia účinnosti sa navrhuje od 15. marca 2018 z dôvodu potreby zabezpečiť dostatok času na administráciu žiadostí o poskytnutie podpôr na rok 2018 predkladaných Pôdohospodárskej platobnej agentúre.